รวมตัวแต่งดำประท้วงกบข.ดีเดย์5เม.ย.นี้
สมาชิก กบข.นัดชุมนุมใหญ่แต่งชุดดำขู่งดส่งเงินเข้ากองทุนฯ 1.18 ล้านคน ประท้วงแก้กฎหมายเพิ่มเงินบำนาญหาคนทำเจ๊ง
21 ส.ค. 2554

สมาชิก กบข.นัดชุมนุมใหญ่แต่งชุดดำขู่งดส่งเงินเข้ากองทุนฯ 1.18 ล้านคน ประท้วงแก้กฎหมายเพิ่มเงินบำนาญหาคนทำเจ๊ง
นายวิศร์ อัครสันตติกุล ประธานองค์กรเครือข่ายสมาชิกกองทุนบำเหน็จบำนาญข้าราชการ (กบข.) แห่งประเทศไทย เปิดเผยว่า สมาชิก กบข.ทั่วประเทศนัดชุมนุมใหญ่แต่งชุดดำในวันที่ 5 เม.ย.นี้ เพื่อเรียกร้องให้มีการแก้ไขสูตรคำนวณบำนาญให้เพิ่มขึ้นจากปัจจุบันกฎหมายระบุว่าต้องไม่เกิน 70% ของเงินเดือนเฉลี่ย 60 เดือนสุดท้าย ซึ่งทำให้สมาชิก กบข.สูญเสียผลประโยชน์มาก 
“เราร้องมาเกือบ 3 ปีแล้ว แต่ไม่ได้รับการสนใจแก้ไขจากรัฐบาลและฝ่ายการเมืองเลยจึงออกมาเคลื่อนไหวอีกครั้ง” นายวิศร์ ระบุ
นอกจากนั้น ในการเคลื่อนไหวครั้งนี้ยังจะมีการนำรายชื่อผู้แสดงเจตจำนงให้งดหักเงินสมทบงวดแรกและเดือนแรกตั้งแต่เดือน เม.ย. 2554 จำนวน 1 แสนราย ไปประกาศสัตยาบันพร้อมกันที่หอประชุมคุรุสภา กระทรวงศึกษาธิการ (ศธ.) จากนั้นจะเคลื่อนย้ายไปให้สัตยาบันต่อนายอภิสิทธิ์ เวชชาชีวะ นายกรัฐมนตรี ที่ทำเนียบรัฐบาลด้วย 
นอกจากนี้ สมาชิก กบข.ยังมีมติที่จะให้งดหักเงินสมาชิกเข้า กบข.เพิ่มขึ้นทุกเดือนจนกว่าจะครบ 1.18 ล้านคน และจะให้ยกเลิกการเป็นสมาชิก กบข. โดยการปิดบัญชี และให้คืนเงินของสมาชิกที่หักไปในแต่ละเดือนพร้อมดอกเบี้ย พร้อมสิทธิประโยชน์อื่นแก่สมาชิกโดยเร็ว รวมทั้งให้สมาชิกไปรับบำนาญตามสูตรเดิม โดยไม่มีเงื่อนไขใดๆ ทั้งสิ้น 
ขณะเดียวกันก็ให้ดำเนินคดีกับอดีตเลขาธิการ กบข.และกรรมการทุกคนที่กระทำการให้เงินของสมาชิกสูญหายไปหลายหมื่นล้านบาทในปี 2551 แต่ไม่รับผิดชอบใดๆ อย่างให้ถึงที่สุด